MT Il-Ġurnal Uffiċjali tal-Unjoni Ewropea CE 295/31

L-Erbgħa, 3 ta' Settembru 2008

Liġi Ewropea dwar il-kuntratti

P6_TA(2008)0397

Riżoluzzjoni tal-Parlament Ewropew tat-3 ta' Settembru 2008 dwar il-qafas komuni ta' referenza għal-liġi Ewropea dwar il-kuntratti

2009/C 295 E/09

Il-Parlament Ewropew,

wara li kkunsidra r-riżoluzzjoni tiegħu tat-12 ta' Diċembru 2007 dwar il-Liġi Ewropea dwar il-Kuntratti (1),

wara li kkunsidra r-riżoluzzjoni tiegħu tas-7 ta' Settembru 2006 dwar il-Liġi Ewropea dwar il-Kuntratti (2),

wara li kkunsidra r-riżoluzzjoni tiegħu tat-23 ta' Marzu 2006 dwar il-liġi Ewropea dwar il-kuntratti u r-reviżjoni tal-acquis: prospettivi għall-futur (3),

wara li kkunsidra r-riżoluzzjonijiet tiegħu tas-26 ta' Mejju 1989 (4), tas-6 ta' Mejju 1994 (5), tal-15 ta' Novembru 2001 (6) u tat-2 ta' Settembru 2003 (7),

wara li kkunsidra r-Rapport mill-Kummissjoni tal-25 ta' Lulju 2007 bl-isem “It-Tieni Rapport dwar il-Progress tal-Qafas Komuni ta' Referenza” (COM(2007)0447),

wara li kkunsidra l-pożizzjoni definita mill-Kunsill tal-Ġustizzja u l-Affarijiet Interni tat-18 ta' April 2008,

wara li kkunsidra l-Artikolu 108(5) tar-Regoli ta' Proċedura,

A. billi l-Abbozz tal-Qafas Komuni ta' Referenza akkademiku (DCFR) (8) tressaq lill-Kummissjoni lejn l-aħħar tal-2007,

B. billi d-DCFR attwalment jinsab għaddej minn proċess ta' evalwazzjoni minn netwerk ta' bosta gruppi akkademiċi, li fosthom l-“Association Henri Capitant des amis de la culture juridique francaise” u s-“Société de législation compareé” diġà ppubblikaw “Principes contractuels communs” u “Terminologie contractuelle commune” (9),

C. billi l-Kummissjoni nediet proċess intern ta' selezzjoni bil-għan li jiġu identifikati liema partijiet tad-DCFR se jiġu integrati fid-dokument li ġej, eż. White Paper tal-Kummissjoni dwar Qafas Komuni ta' Referenza (CFR),

D. billi d-DCFR huwa sempliċement dokument akkademiku u l-għażla possibbli ta' liema partijiet tad-DCFR għandhom ikunu integrati fid-Dokument tal-Kummissjoni li ġej huwa eżerċizzju politiku kbir,

1. Jilqa' b'sodisfazzjon il-preżentazzjoni tad-DCFR u jistenna d-DCFR akkademiku finali li għandu jitressaq lill-Kummissjoni sa l-aħħar ta' Diċembru 2008;

2. Jistieden lill-Kummissjoni biex tressaq pjan preċiż u trasparenti dwar kif se jkun organizzat il-proċess ta' għażla li għandu jwassal għad-dokument tal-Kummissjoni u kkordinat b'mod partikulari fir-rigward tad-Direttorati Ġenerali (DGs) kollha involuti;

3. Jistieden lill-Kummissjoni biex tiżgura li l-DCFR ikun disponibbli fl-aktar numru ta' lingwi rilevanti possibbli sabiex l-aċċessibilità tkun żgurata għall-partijiet kollha kkonċernati;

4. Jistieden lill-Kummissjoni biex tqis li tassenja l-proġett lid-DĠ għall-Ġustizzja, il-Libertà u s-Sigurtà bl-involviment sħiħ tad-Dgs rilevanti kollha l-oħra, ladarba is-CFR imur sew lil hinn mil-liġi tal-konsumatur dwar il-kuntratti, u biex il-materjali u r-riżorsi umani meħtieġa jkunu disponibbli;

5. Jinnota li d-dokument tal-Kummissjoni se jkun il-bażi għad-deċiżjoni tal-Istituzzjonijiet Ewropej u tal-partijiet kollha interessati dwar l-iskop fil-ġejjieni tas-CFR, il-kontenut u l-effett legali tiegħu, li jista' jvarja minn għodda leġiżlattiva li ma torbotx sal-ħolqien ta' strument fakultattiv fil-liġi Ewropea dwar il-kuntratti;

6. Iqis li, indipendentement mill-forma tas-CFR fil-ġejjieni, għandhom jittieħdu miżuri li jiżguraw li dan ikun regolarment aġġornat sabiex jirrifletti l-bidliet u l-iżviluppi nazzjonali fil-liġi dwar il-kuntratti;

7. Jinnota li meta jkunu qed jittieħdu xi deċiżjonijiet dwar il-kontenut tas-CFR, il-Kummissjoni għandha żżomm f'moħħha l-istqarrija tal-Kunsill tat-18 ta' April 2008 li s-CFR għandu jkun “għodda għal tfassil aħjar tal-liġijiet” li toħloq “sett ta' linji gwida li ma jorbtux li għandhom jintużaw mil-leġiżlaturi fil-livell Komunitarju”;

8. Jissuġġerixxi li, jekk dan ikun il-każ, is-CFR għandu jkun kemm jista' jkun wiesa' u li jista' ma jkunx hemm bżonn li jkun eskluż xi kontenut jew materjal f'dan l-istadju;

9. Jenfasizza għal darb'oħra li r-riżultat tal-workshops reċenti dwar is-CFR għandu jiġi rifless f'kull proċess ta' selezzjoni; jenfasizza li l-konsultazzjonijiet li għad isiru'l quddiem għandhom ikunu wiesgħa u għandhom jiggarantixxu sehem ibbilanċjat min-naħa tal-partijiet interessati kollha;

10. Jissuġġerixxi li jekk użat bħala għodda leġiżlattiva li ma torbotx, il-partijiet rilevanti tas-CFR għandhom ikunu mehmuża ma' kull proposta jew komunikazzjoni leġiżlattiva fil-ġejjieni mill-Kummissjoni li tolqot il-liġi dwar il-kuntratti, sabiex tiżgura li din tqis il-leġiżlatura tal-Komunità;

11. Jinnota li, meta tittieħed deċiżjoni dwar il-kontenut tas-CFR, il-Kummissjoni għandha tiftakar li s-CFR jista' jmur sew lil hinn minn sempliċement għodda leġiżlattiva u jista' jwassal għal strument fakultattiv;

12. Jissuġġerixxi li, jekk il-format futur tas-CFR probabbli jkun dak ta' strument fakultattiv, dan għandu jkun ristrett għal dawk l-oqsma fejn il-leġiżlatur tal-Komunità kien attiv jew probabbli li jkun attiv fil-futur qrib, jew li huma marbuta mill-qrib mal-liġi dwar il-kuntratti; jissuġġerixxi li kull strument fakultattiv ikun ibbażat fuq id-DCFR; jikkunsidra li f' kull ċirkostanza, għandha tingħata attenzjoni biex ikun żgurat li l-koerenza ġenerali tal-istrument fakultattiv ma tkunx kompromessa mill-proċess ta' selezzjoni;

13. Jinsisti li l-Parlament għandu jkun ikkonsultat bis-sħiħ u involut f'kull proċess ta'għażla li jwassal għad-dokument li ġej tal-Kummissjoni dwar is-CFR;

14. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni u lill-Kunsill.

(1) Testi Adottati, P6_TA(2007)0615.

(2) ĠU C 305 E, 14.12.2006, p. 247.

(3) ĠU C 292 E, 1.12.2006, p. 109.

(4) ĠU C 158, 26.6.1989, p. 400.

(5) ĠU C 205, 25.7.1994, p. 518.

(6) ĠU C 140 E, 13.6.2002, p. 538.

(7) ĠU C 76 E, 25.3.2004, p. 95.

(8) Von Bar, Clive, Schulte-Nölke et al. (eds), Principles, Definitions and Model Rules of European Private Law — Draft Common Frame of Reference (DCFR), 2008.

(9) B. Fauvarque-Cosson, D. Mazeaud, dir. collection “Droit privé comparé et européen” Volumi 6 u 7, 2008.